當可以邑士將赴類試作詩饑之因效其體
作者：郭印
朝代：宋

paragraphs: 丹山采鳳群鳴集，雲外舒張覽輝翼。
錦屏相望不千里，音中簫韶有人識。
朝家選舉専一科，翰墨之工拔士多。
好將筆力覷天巧，斡旋正氣回狂波。
鯨鯢未翦龍移宅，吾皇饑渴人材得。
雕蟲小技何足論，要吐胸中濟時策。
吳山遼邈天門高，尺紙輸忠氣自豪。
程文奏御宸心悦，青紫紛紛換白袍。